Diari Oficial de la Generalitat Valenciana


Sumari del DOGV 2700, del 01-03-1996 (1996/837583)

ORDRE de 12 de febrer de 1996, de la Conselleria de Treball i Afers Socials, per la qual es convoquen tres beques d'investigació sobre la formació de la dona en l'ús de les noves tecnologies.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/12/(3)/dof/vci/html**

### Dades del document

Número de DOGV
:   2700

Data del DOGV
:   01-03-1996

Secció del DOGV
:   DISPOSICIONS GENERALS

Número del document
:   1996/837583


Data del document
:   12-02-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 12 de febrer de 1996, de la Conselleria de Treball i Afers Socials, per la qual es convoquen tres beques d'investigació sobre la formació de la dona en l'ús de les noves tecnologies.   
La Conselleria de Treball i Afers Socials, entre les competències que té atribuïdes, es troben les relatives a la promoció de la formació professional i ocupació de la dona valenciana.  
Per dur a cap aquestes comeses, i a fi d'aprofundir en la situació laboral de la dona en el mercat de treball de la Comunitat Valenciana, s'estima necessària la convocatòria de tres beques de formació de personal d'investigació que siguen ocupades per persones amb coneixements teòrics i pràctics en el camp de la formació, el mercat de treball i, en particular, l'aplicació de les noves tecnologies a l'empresa.  
Els objectius perseguits amb aquesta investigació són:  
a) Analitzar de forma específica la situació de la dona en el mercat de treball de la nostra comunitat.  
b) Analitzar les demandes socioeconòmiques reals de les distintes comarques de la nostra comunitat i la manera en què han estat satisfetes en el passat.  
c) Planificar l'oferta formativa de forma que atenga les esmentades demandes i que faça ús del major nombre possible de fonts de recursos econòmics i evitar la concentració de les dones en sols dues branques d'activitat: en els serveis bàsics i en els serveis domèstics.  
d) Analitzar, especialment, en què sectors, que impliquen l'aplicació o que es dediquen a la producció de noves tecnologies, haurien de concentrar-se les inversions en matèria de formació i ocupació de la Conselleria de Treball i Afers Socials entre 1996 i 1998.  
e) Dissenyar cursos per a la formació de formadores/assessores per al desenvolupament de les accions que la Conselleria de Treball i Afers Socials porte a la pràctica entre 1996-1998 en matèria de formació, ocupació i relacions laborals.  
f) Concentrar la informació i sobre les distintes accions (pròpies, europees ...) que s'impulsen en l'àmbit de la formació professional no reglada per a dones i els dóna el tractament informàtic adient i posant-la a disposició de les associacions pertinents i potencials usuàries.  
g) Dinamitzar la participació d'agents socials i altres entitats en programes de formació propis o europeus.  
Per tot això, i en virtut de les facultats que tinc atribuïdes a l'empara de la Llei 5/1983, de Govern Valencià,  
ORDENE  
1. Procedir a la convocatòria de tres beques de formació de personal investigador (FPI) per a realitzar estudis teòrics i de camp sobre la formació de dones i mercat de treball a la Comunitat Valenciana, fent-hi especial referència al paper de la dona en empreses que produïsquen o que usen noves tecnologies.  
2. Aprovar les bases que s'adjunten i per les quals es regirà la convocatòria.  
Bases de la convocatòria per a la concessió de tres beques d'estudi i investigació sobre la formació de dones i mercat de treball  
Primera. Objecte  
La beca té per objecte l'estudi, la investigació i el treball de camp relatiu a la formació de les dones i el mercat de treball de la Comunitat Valenciana, fent-hi especial referència al paper de la dona en l'empresa que usa o que produeix noves tecnologies.  
Segona. Tipus de beques  
Les tres beques convocades es classifiquen en dos grups:  
- Grup A: integrat per una beca de rang superior, que correspondria a la persona que coordinarà la investigació.  
- Grup B: integrat per dues beques que seran gaudides per persones que estaran sota la direcció de l'investigador o investigadora del grup A.  
Tercera. Sol·licitants  
1. Podran optar a l'obtenció de la beca del grup A, aquelles persones que complisquen els següents requisits:  
a) Ser titulat/ada superior, i doctor en qualsevol enginyeria relacionada amb l'objecte de la convocatòria.  
b) Tenir experiència en el tema, acreditada documentalment.  
2. Podran optar a l'obtenció de les dues beques del grup B les persones que complisquen els següents requisits:  
a) Ser titulat/ada superior en qualsevol enginyeria relacionada amb l'objecte de la convocatòria i/o en ciències econòmiques, sociologia o psicologia (especialitat psicologia industrial o social).  
Els beneficiaris d'aquesta subvenció no podran percebre simultàniament cap tipus de retribució econòmica fixa.  
Quarta. Obligacions dels becaris/àries  
L'acceptació de la beca suposa l'adquisició dels següents compromisos:  
1. Complir les bases de la convocatòria i les altres normes que resulten d'aplicació com a conseqüència d'aquesta.  
2. Començar el gaudi de la beca el dia que s'assenyalarà.  
3. Exercir l'activitat objecte d'aquesta convocatòria que li serà assignada pel conseller, el qual n'exercirà la tutela.  
4. Realitzar les comeses inherents a l'objecte de la beca d'acord amb la distribució que realitzarà l'òrgan que n'exercirà la tutela, amb un horari màxim de 35 hores setmanals.  
5. Presentar un informe dins dels 15 dies posteriors a l'acabament de cada trimestre natural, el qual contindrà la menció dels treballs i estudis realitzats en el període.  
6. Declaració d'estar al corrent en les obligacions tributàries.   
L'incompliment per part del becari/ària de les seues obligacions podrà produir la privació de la beca pel temps que quedara del seu gaudi, sense perjudici de les responsabilitats que resultarien exigibles.  
Cinquena. Durada, dotació, finançament i forma de pagament  
El període de durada de la beca serà des de l'1 de març fins al 31 de desembre de 1996; en cas d'adjudicació formal posterior a l'esmentada data d'inici, des de l'endemà de la seua notificació fins al final d'aquest exercici econòmic. Mitjançant una resolució motivada, es podrà prorrogar la beca un any més, amb l'habilitació de crèdit prèvia suficient en el pressupost de l'exercici de 1997.  
L'import total de la beca del grup A ascendeix a 176.470 pessetes mensuals brutes, amb un import total màxim d'1.764.700 pessetes anuals, tenint-hi en compte el període de gaudi, que estaran subjectes a les retencions que escaiga.  
L'import total de les beques del grup B ascendeix a 125.235 pessetes mensuals brutes, amb un import total màxim d'1.252.350 pessetes anuals, tenint-hi en compte el període de gaudi, que estaran subjectes a les retencions que escaiga.  
La Generalitat contractarà una assegurança d'accidents i de malaltia per al becari, pel temps de durada de la beca, si no té ateses aquestes contingències.  
Aquesta beca es finançarà a càrrec del capítol IV del programa 311.10, Direcció i Serveis Generals, línia de subvenció 4.04, dels Pressupostos de la Generalitat Valenciana per a 1996.  
La forma de pagament serà mensual, amb la certificació prèvia del secretari general de la bona marxa de l'activitat objecte de la beca.  
Sisena. Sol·licituds  
Les persones aspirants a la beca presentaran en el termini de 15 dies hàbils des de la publicació d'aquesta ordre en el Diari Oficial de la Generalitat Valenciana, una sol·licitud dirigida al secretari general de la Conselleria de Treball i Afers Socials, segons el model que es detalla a l'annex I.  
S'hauran de presentar les sol·licituds en el Registre General de la Conselleria de Treball i Afers Socials, passeig de l'Albereda, 16, codi postal 46405, València, o per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. A la instància s'adjuntarà:  
1. Currículum, en què es faran constar les dades personals, acadèmiques i professionals.  
2. Fotocòpia compulsada del títol acadèmic.  
3. Certificació de l'expedient acadèmic.  
4. Certificacions o acreditacions de les circumstàncies que proven la preparació tècnica de la persona candidata.  
5. Declaració jurada de no tenir cap relació laboral fixa i d'estar al corrent en les seues obligacions fiscals i amb la Seguretat Social.  
6. Declaració de no ser beneficiari de cap beca d'igual o de similar activitat.  
7. Fotocòpia del document nacional d'identitat (DNI).  
Setena. Selecció  
Per a l'examen de les sol·licituds de la beca es constituirà una comissió d'avaluació integrada per un nom imparell de membres, que seran:  
- El conseller.  
- El secretari general.  
- La directora general de la Dona.  
- La secretària general administrativa de la Conselleria, la qual actuarà com a secretària de la comissió d'avaluació.  
- Un professor/a universitari/ària de reconegut prestigi, nomenat a aquest efecte.  
Els membres de la comissió podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.  
La comissió valorarà els mèrits al·legats pels sol·licitants en un termini de tres dies i podrà convocar els candidats per a la realització d'una entrevista personal, després de la qual elevarà, l'endemà, la corresponent proposta d'adjudicació al secretari general, el qual resoldrà la convocatòria. Aquesta resolució es comunicarà als interessats immediatament.  
La comissió podrà, així mateix, proposar becaris/àries suplents.  
La condició de becari no genera cap relació laboral amb la Generalitat Valenciana.  
Així mateix, el gaudi d'aquesta beca es considerarà incompatible amb altres d'igual o de similar activitat.  
D'acord amb l'article 14 de la Constitució Espanyola de 1978, i la directiva comunitària de 9 de febrer de 1976, la Conselleria de Treball i Afers Socials, la selecció d'aspirants, es regirà pels principis que allí es regulen i durà aquesta política d'igual tracte entre homes i dones en allò que concerneix l'accés d'ocupació, formació professional i condicions de treball.  
València, 12 de gener de 1996  
El conseller de Treball i Afers Socials  
JOSÉ SANMARTíN ESPLUGUES  
ANNEX I  
Model d'instància de sol·licitud de beca  
(Nom) ..., amb DNI ..., domiciliat/da a ..., carrer ..., núm. ..., codi postal ..., telèfon ...,  
Expose:  
Que convocades una beques per a postgraduats en activitats d'investigació relatives a la formació de dones en l'ús de noves tecnologies pel conseller de Treball i Afers Socials i com que reunisc els requisits que s'hi exigeixen, accepte en tots els termes les bases de l'esmentada convocatòria i adjunte la següent documentació:  
- Fotocòpia del DNI  
- Currículum  
- Fotocòpia compulsada del títol acadèmic.  
- Certificació de l'expedient acadèmic  
- Documents que acrediten la formació acadèmica i la preparació tècnica en temes relacionats amb l'objecte de la beca  
- Declaració de no tenir cap relació laboral i d'estar al corrent en les obligacions fiscals  
- Altres  
Sol·licite:  
Que es tinga per admesa aquesta instància amb la documentació a l'efecte de la convocatòria de beques.  
València, .. d ... de 1996  
(Signatura de la persona interessada)  
SECRETARI GENERAL DE LA CONSELLERIA  
DE TREBALL I AFERS SOCIALS


Còpia Permalink ELI